b"\n_START_ARTICLE_\nGregor Cevc\n_START_SECTION_\n\xc5\xbdivljenje in delo\n_START_PARAGRAPH_\nRojen 1951 kot sin Anice Cevc in Emilijana Cevca. Po obisku be\xc5\xbeigrajske gimnazije v Ljubljani (1966-1970) \xc5\xa1tudiral tehni\xc5\xa1ko fiziko na Fakulteti za naravoslovje in tehnologijo (1970-1976) in umetnostno zgodovino na Filozofski fakulteti v Ljubljani. Po magistrskem \xc5\xa1tudiju fizike trdne snovi in biokemije, slu\xc5\xbeenju voja\xc5\xa1kega roka in izpopolnjevanju na Max-Planck Institutu v G\xc3\xb6ttingenu  (ZRN, 1978-1980) je leta 1981 doktoriral z disertacijo Vpliv polarnega dela molekul na lastnosti lipidnih dvojnih plasti. Kmalu nato se je habilitiral na ljubljanski Medicinski fakulteti a \xc5\xbee od 1981 naprej samostojno raziskoval v ZRN, najprej na GHS Essen (zdaj Univerza Duisburg-Essen , kjer se je tudi habilitiral, in nato na TU v M\xc3\xbcnchenu. Kot ustanovitelj novih laboratorijev je na obeh krajih povezal medicinske, biolo\xc5\xa1ke, imunolo\xc5\xa1ke, biokemijske in biofizikalne raziskave in od leta 1988 naprej na TU M\xc3\xbcnchen tudi pou\xc4\x8deval kot profesor (medicinsko) biofiziko. Leta 1993 je ustanovil eno prvih nem\xc5\xa1kih biotehnolo\xc5\xa1kih firm v M\xc3\xbcnchenu (IDEA AG), ki jo je nato vodil v letih 1998-2010. Dasi je leta 2000 zapustil TU M\xc3\xbcnchen, je ostal akademsko aktiven in tekom let mentoriral skoraj 50 diplomskih in doktorskih del iz fizike, kemije, farmacije, biologije, veterine in medicine. Je avtor ve\xc4\x8d sto raziskovalnih \xc4\x8dlankov, ve\xc4\x8d kot sto mednarodnih patentov, prejemnik nagrade Sklada Borisa Kidri\xc4\x8da in najvi\xc5\xa1je nem\xc5\xa1ke urolo\xc5\xa1ke nagrade Alkena. Skupaj z D. Marshom je napisal pionirsko knjigo 'Phospholipid bilayers' (Wiley & Sons, New York, 1987) in uredil ter delno napisal \xc5\xa1e dve drugi znanstveni knjigi (m.d., 'Phospholipids Handbook', M. Dekker, New York, 1993). Je \xc4\x8dlan ali nekdanji \xc4\x8dlan uredni\xc5\xa1kih odborov petih mednarodnih znanstvenih revij (m.d., Biochimica et Biophysica Acta / Biomembranes in J. Chem. Society / Faraday Transactions) ter referent pri ve\xc4\x8d kot 30 tak\xc5\xa1nih revijah in 9 raziskovalnih organizacijah. Po uspe\xc5\xa1ni poslovni karieri je leta 2010 ustanovil raziskovalno-razvojno mre\xc5\xbeo (The Advanced Treatments Institute). Tako v Sloveniji kot mednarodno spada med strokovno najbolj vplivne znanstvenike na podro\xc4\x8djih (bio)fizike, biokemije ter farmacije."